Ccfaya ur tettuɣ ara akk di ddunit-iw d tin n terga n waman; Terga-w imi azal n ‘ecra n yiseggasen, deg waggur n tuber armi d aggur n yulyu, ttruḥuɣ ɣurs yal ass. D amkan uɣur reggleɣ, targa-yagi yezzi-as-d yiwen n wayla si tama tayeffust. Deg unebdu aman-is amzzit, leḥḥun s ttawil gar leryuf si tama; si tama nniḍen, ttcercuren, ilaq ad taliḍ akken ad tawḍeḍ ar tmazirt n “Fatima At Ḥemmu”. Dinna i d-kkseɣ aḥeblemluk, tibexsisin, tiyedrin akked d wayen akk i yettmaččan lawan-nni, abe‘da bibras. Ɣef leryuf n terga-yagi mɣint-d tṣefṣafin, d tiɣezzfanin ččurent d tiriwa seg id-‘lulqen yiguza n tẓurin; d tiwraɣin nnig n waman. Iguza-yagi ttebban deg unbir, mi ara d-ffɣeɣ si lakul ittas-d bab n wayla-nni itekkes-iten, ittaǧǧa i‘eqqayen i asen-d-iɣellin ɣer terga-nni: d widak i tettaɣ mi ara d-ffɣeɣ si lakul ɣef rreb‘a.